MD: Ldiɣ taxzant n gma ameqran s yimeṭṭawen yekkucebren deg wallen-iw, bdiɣ ttadameɣ-d tizmamin d tektabin iɣef yuli uɣebbar seg 2003 ar ass-a. Nniɣ kan ad tent-sefḍeɣ ad tent-rreɣ s amkan nsent, akka ad qiment d asmekti-s, d rriḥa ur nesɛi tamtilt. Yal taktabt mi tt-id-ddmeɣ ad tt-zwiɣ s leḥder ad as-sefḍeɣ ammus-is ad qimeɣ kan ttmeyyizeɣ amek almi... Almi ur zmireɣ ara ad d-mmeslayeɣ... Ẓẓay wawal akken ẓẓay ula d asmekti n waktayen iyi-yettarran d iseggasen ɣer deffir. Seffḍeɣ tiktabin d tezmamin, ttarraɣ ɣer ṭṭerf ttadameɣ-d tiyeḍ, ta ɛerḍeɣ ad d-ɣreɣ deg-s ur zmireɣ ara, ta ɣriɣ-d ciṭ si tazwara-s, ta si tlemmast-is... Taneggarut, akken kan itt-ldiɣ amzun d taktabt iqedsen ulama s yimru n umdan i tura, yugi ufus ad ttyezwi, akken s uɣebbar yezzin i leryuf-is, tjebbed-iyi ɣur-s mi d-remqeɣ d isem-iw iyi-s tebda: